google/wiki40b huggingface dataset:
Jon Larsen (stortingsmann)

Personalia

Jon Larsen ble født i 1769 som sønn av gårdbruker Lars Jonsen (1739–1789) og Berit Sjursdatter (1741–1802) i Almdalen, Vefsn. Han hadde brødrene Kristian Larsen (1775–1854) og Sjur Larsen (1777–).
Jon Larsen inngikk sitt første ekteskap med Marit Olsdatter, som han fikk datteren Marit Jonsdatter (1798–) sammen med. Han inngikk sitt annet ekteskap med Anne Arntsdatter, og paret fikk datteren Marit Jonsdatter (1823–) og sønnen Lars Jonsen (1830–). Forøvrig hadde Anne Arntsdatter sønnen Arnt Matias Kristoffersen (1821–) fra et forhold med klokker Kristoffer Olsen. Arnt Kristoffersen flyttet senere til Steiro i Alstahaug, hvor han ble bonde og ordfører.
Både Jon Larsen og konen døde senhøstes i 1831 av meslinger. De yngste barna ble trolig satt bort til sin halvsøster, som da var gift på Bjørnå nedre.

Stand og næringer

Jon Larsen bodde først i Almdalen, men flyttet i 1807 til Brekka under Smedseng lille.
Jon Larsen var bonde, båtbygger og sageier, og han drev også med tilberedning og salg av skinnklær.
Jon Larsen er mest kjent som stortingsmann. Han satt på det første storting i Norge (1815–1817) og var således den første stortingsmann fra Vefsn og sammen med biskop Mathias Bonsach Krogh i Alstahaug og amtmann Johan Ernst Berg i Bodø den første fra Nordland. Det sies at da han var kommet hjem fra Kristiania, møtte han frem på kirkebakken etter gudstjenesten og fortalte om det som Stortinget hadde drøftet og vedtatt. Folk lyttet til ham med stor oppmerksomhet.
Svenska Skidförbundet

Svenska Skidförbundet er særforbundet for skisport på organisert nivå i Sverige. Forbundet er lokalisert i Falun.

Historikk

Riksidrottsförbundet ble stiftet i 1903 og alt i 1904 ble «Föreningen för skidlöpingens främjande» tatt inn i forbundet, men ettersom denne foreningen ikke godtok distriktsmesterskap ble det i 1908 vedtatt å stifte et nytt forbund, Svenska Skidlöpningsförbundet. Forbundet fikk sitt nåværende navn i 1911.
7. divisjon fotball for menn 2013

Vestfold Fotballkrets

¹ Tjølling 2 beholdt plassen ettersom klubbens tredjelag vant 8. divisjon.
Vårberget

Vårberget er den høyeste fjellkammen (ca. 60 moh.) på Vardøya i Vardø. Berget ligger helt øst på Austøya hvorfra man har en panoramautsikt utover byen i vest og Austhavet og Fiskerhalvøya i Russland i øst.
Siden 1952 har Vårberget vært militært område. I dag holder Forsvarets stasjon Vardø til her. I tillegg finnes et radarhode tilhørende LSTN Sørreisa; dette var tidligere en del av nå nedlagte LSTN Vardø. Tyskerne hadde under andre verdenskrig et krigslasarett i fjellet.
Symposium on Operating Systems Principles

Symposium on Operating Systems Principles (SOSP) er en prestisjefylt akademisk konferanse om operativsystemer som blir organisert av Association for Computing Machinery (ACM).
SOSP blir avholdt annet hvert år, og veksler med konferansen om Operating Systems Design and Implementation (OSDI). Den første SOSP ble avholdt i 1967. Den blir sponset av ACM's Special Interest Group on Operating Systems (SIGOPS).
Ardian Gashi

Karriere

Gashi begynte fotballkarrieren i 3.divisjonslaget KIL/Hemne før han ble signert av Molde. Han fikk lite spilletid på Molde stadion, og dro i 2002 til Ørn Horten. Her utviklet han seg veldig mye, og ble lånt ut og senere kjøpt av Vålerenga sommeren 2003.
30. august 2006 gikk Gashi fra Vålerenga til Brann for sju millioner kroner. Han debuterte for Brann 11. september 2006 og hadde opprinnelig kontrakt ut 2010.
24. juli 2007 gikk han til FFK for en overgangssum på mellom seks og åtte millioner kroner. Gashi fikk sin debut for rødbuksene på Ullevaal stadion 30. juli 2007. Han fikk sin hjemmedebut på nye Fredrikstad Stadion mot Aalesund, som endte 2-1 til Fredrikstad, og Gashi scoret sitt første mål.
I 2009 signerte han med Helsingborg, hvor han fort ble en favoritt blant supporterne. 5. august 2014 signerte han en kontrakt med Odd som holdt ham til skienslaget frem til august 2017. 
Etter kontrakten hans utløp i 2017 gikk han gratis til Ørn-Horten i Norsk tipping-ligaen. Det fjerde øverste nivået i det norske seriesystemet.
Somabrachyidae

Utseende

Kraftige, hårete, middelsstore møll som ligner Megalopygidae. Larvene er kortbeinte og sneglelignende.

Utbredelse

Arten Somabrachys aegrotus er den eneste som finnes utenfor Afrika, i Spania. Ellers finnes det rundt 30 arter i slekten Somabrachys i Nord-Afrika. Slektene Parapsycharium og Psycharium lever i det sørlige Afrika. Videre er det mulig at slekten Boisduvalodes fra Madagaskar bør regnes til Somabrachyidae.
Dipelicus centratus

Utseende

En nokså liten (ca. 15 millimeter), bred og kraftig, blankt rødbrun hornbille. Hannen har et bredt, firkantet framspring i pannen og et langt, i spissen kløvet framspring på pronotum, som er kraftig uthulet under dette, hunnen mangler disse. Oversiden er nokså kraftig punktert, tett på pronotum og spredt på dekkvingene.

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten lever på Java.
Alex Insam

Karriere

Insam debuterte i verdenscupen i skihopping den 4. januar 2017 i Innsbruck under 2016/17-sesongen.
Under Junior-VM på ski 2017 i Park City tok han sølv i normalbakke mellom tsjekkiske Viktor Polášek og tyske Constantin Schmid.
Under Ski-VM 2017 i Lahtis endte Insam på 45.-plass i normalbakkerennet, mens han fire dager endte på 19.-plass i kvalifiseringen til storbakkerennet.
Urterfjorden

Urterfjorden er en fjord ytterst i havgapet rett vest for Karmøy og Haugesund. Fjorden ligger mellom øygruppene Urter i sør og Røvær i nord. Fjorden strekker seg 6 kilometer innover mot øyen Bjørkevær. Mellom Bjørkevær og Kvaløya ved Føyno fortsetter Kvaløyfjorden videre østover mot fastlandet. Røværsfjorden ligger på østsiden av Røvær.
Independent Police Conduct Authority

Independent Police Conduct Authority (IPCA) er et newzealandsk statlig organ, opprettet i november 2007 for å etterforske klager mot politiet. I henhold til § 12.1 i IPCA-loven (Independent Police Conduct Authority Act) har IPCA ansvar for å motta klager mot politiets ansatte, praksis, retningslinjer og prosedyrer; etterforske disse klagene og gi anbefalinger basert på etterforskningen. I tillegg er IPCA utpekt som New Zealands forebyggingsmekanisme mot tortur og umenneskelig behandling ved frihetsberøvelse i samsvar med tilleggsprotokollen til FNs torturkonvensjon.
IPCA ledes av et styre på fem medlemmer. Styrelederen må være dommer eller pensjonert dommer.
Mikhail Bakunin

Anarkistisk aktivitet

Etter at han hadde dannet et internasjonalt brorskapsforbund, utviklet hans syn seg etter hvert til å bli mer anarkistisk. I 1868 trådte Bakunin inn i Den første Internasjonale. Opprinnelig arbeidet han for en sammenslutning mellom Internasjonalen og Liga for fred og frihet, en borgerlig-demokratisk organisasjon. Da dette mislyktes dannet han Den internasjonale allianse for sosialt demokrati, og anmodet om opptakelse for denne. Dette ble avslått.

Arverett

På Internasjonalen i Basel i 1869 fremmet Bakunin et forslag om å avskaffe arveretten, mens Marx fremmet forslag om en progressiv arveavgift. Bakunin fikk flertallet med seg og skarp fraksjonsstrid fulgte. Den romanske federasjon av Internasjonalen ble splittet etter skarpe angrep på Bakunin fra generalrådet, men flertallet fulgte Bakunin. En konferanse i London september 1871 dreide seg om han. Den vedtok at politisk arbeid var en del av Internasjonalens oppgave. Den marxistiske delen av den romanske federasjon ble anerkjent, og Bakunin og hans folk konstituerte seg som Jurafederasjonen. Mellom 1869 og 1870, ble Bakunin involvert med den russiske revolusjonære Sergej Netsjajev i en rekke hemmelige prosjekter. Imidlertid brøt Bakunin med Netsjajev på grunn av det Bakunin oppfattet som Netsjajevs «Jesuitt-metoder», der det revolusjonære målet helliget alle midler. I Haag september 1872 vedtok Internasjonalen, etter dyktig fraksjonsvirksomhet av Marx, å ekskludere Bakunin. Han opprettet sin egen anarkistiske Internasjonale, som holdt seg til etter hans død i 1876.

Anarkistisk kollektivisme

Bakunin er den store revolusjonsmaker innen anarkismen, men resultatene svarte ikke alltid til innsatsen han ytet. Han er sentral i utviklingen av moderne anarkistisk aktivisme og ideer. Hans ideal var en kollektiv økonomi basert på små selvstyrte enheter. Som midler ville han bruke væpnet oppstand og generalstreik, som skulle knuse statens herredømme. Hans ideer ble viktige i det 20-århundre blant store deler av den radikale arbeiderbevegelsen. Bakunins retning blir vanligvis omtalt som anarkokollektivisme, men mange av hans ideer er også nesten identiske til det man senere har kalt anarkosyndikalisme. Bakunin har påvirket mange fagbevegelser, spesielt i Spania. 
Bakunin var mer opptatt av å skape revolusjoner enn å skrive bøker. De ting han har skrevet er derfor fragmentariske og ofte uten avslutning. Bakunin on Anarchism, redigert av Sam Dolgoff, er en god samling av Bakunins skrifter.

Frihet

Et kjent sitat fra Bakunin er «Vi er overbevist om at frihet uten sosialisme er privilegier og urett, og at sosialisme uten frihet er slaveri og brutalitet.»
Mount Lanyon

Mount Lanyon er et stort fjell som ligger om lag 20 kilometer sør for Taylor Platform i Prince Charles Mountains i Antarktis. Fjellet er delt i sør av en isbre, og et moreneområde strekker seg østover fra fjellet over et område på om lag 15 kilometer. Det ble kartlagt etter flyfoto tatt av ANARE (Australian National Antarctic Research Expeditions) i 1956 og 1960 og navnsatt av Australian Antarctic Names and Medals Committee (ANCA) etter J.H. Lanyon, som var øverstkommanderende ved Wilkes-stasjonen i 1965.
Erik Sture Larre

Oppvekst og krigsårene

I 1933 tok Larre artium og begynte å studere samme år, jus og sosiologi, samtidig som han var journalist i Tidens Tegn. I 1936 begynte han som vitenskapsassistent for Ewald Bosse på Institutt for samfunnsforskning. Der holdt han på med en doktorgrad som handlet om funksjonærenes stilling i samfunnet. Men krigen kom, og han fullførte derfor ingen doktorgrad.
Under krigen var Larre aktiv i hjemmestyrkene og var en av Oslos to avsnittssjefer. Han ble arrestert i 1943 og dømt av SS und Polizeigericht Nord og satt fanget på enecelle og isolert uten kontakt med omverdenen til krigens slutt.
Etter krigen ble et tilfeldig møte med Einar Gerhardsen på Løvebakken avgjørende, da han fikk tilbud om å overta et advokatfirma. På kort tid hadde han det største enkeltmannsfirma i Oslo med elleve ansatte.

Investor

Høsten 1945 kjøpte Larre sin første aksje, i Storebrand-forløperen Norsk Allianse, og han debuterte som børsspekulant i større skala på 1980-tallet.
På 2000-tallet hadde Larre bygget en portefølje på flere hundre millioner kroner fordelt på aksjer og eiendom. Han var på ett punkt den største private investoren i DnB NOR med over én million aksjer i selskapet.
Ifølge tidsskriftet Kapital hadde Larre en formue på 700 millioner kroner, hvorav størsteparten skal ha blitt bygget opp innen eiendom. Videre satt han i representantskapene i DnB NOR, Sparebankene Vest, Midt-Norge og Nord-Norge og Pareto Bank.

Friluftsliv og kulturbevaring

Larre var hele livet vært engasjert i friluftsliv og idrett. Allerede som liten gutt var han en aktiv hockeyspiller.
På 1960-tallet tegnet Larre opp grensene for Marka rundt Oslo, den såkalte «markagrensa» omtrent sånn som vi kjenner den i dag, og denne markerer grensene for byutviklingen inn i friluftsområdene. Han er en forkjemper for en nasjonal markalov med fredning av Marka.
Larre engasjerte seg i etterkrigstiden også for vern av kulturminner og har investert flere titalls millioner i dette. Han engasjerte seg deriblant i bevaring av sveitservillaene i Kruses gate på Frogner der Volapük tidligere holdt til, og har i flere tilfeller forsøkt å få istand spleiselag bestående av seg selv, kommunen og staten. Familien har også forsøkt å rehabilitere Ingierstrand bad, som det er klart at vanskelig kan kalles en finansielt motivert investering. Larre er styreleder i Margit og Ewald Bosses stiftelse Solstua, en stue/konferansesenter i Thorleif Haugs vei 14 på Voksenkollen i Oslo, tidligere eid av Sam Eyde, og under andre verdenskrig kjent som Rekonvalesenthjemmet Ragnar Berg for frontkjempere.
Speiding for Gutter

Videre historie

Boka var en stor suksess, og Baden-Powell oppførte et sentralspeiderkontor hvor de som ville bli speidere kunne registrere seg. På slutten av 1908 var det 60 000 speidere, og bevegelsen begynte å spire rundt omkring i det britiske sambeldet. Det første nasjonale speidermøtet fant sted i september 1909 i Crystal Palace i London, og omkring 10 000 speidere møte opp. Blant disse var også en gruppe jenter som kalte seg for «the Girl Scouts»  (jentespeiderne). Disse ble en egen gruppe i 1910.
Allround-VM på skøyter 2009

Allround-VM på skøyter 2009, det 67. for kvinner og det 103. for menn, ble avholdt 7. og 8. februar 2009 i Vikingskipet i Hamar, Norge. Etter at billettsalget startet 1. september 2008 ble alle sitteplassene utsolgt etter 20 minutter. Etter første dag med billettsalg var det bare ståplassbilletter i svingene igjen.
Paulien van Deutekom og Sven Kramer var tittlforsvarere. van Deutekom klarte ikke å forsvare sin tittel, langdistanseløperen Martina Sablikova fra den lille skøytenasjonen Tsjekkia vant VM-gull for kvinner. Sven Kramer innfridde i herreklassen og vant VM for tredje gang på like mange forsøk.
Nabo

En nabo er en som eier, fester eller bruker en eiendom som har felles grenser med en annen eiendom. Begrepet nabo brukes også om boligen ved siden av i samme bygning eller boligområde selv om det ikke er eiendomsgrense i mellom.
Begrepet nabolag benyttes om områder med en viss ensartethet særlig innenfor by eller tettstedsområder.

Plan- og bygningslovgivningen

Naboer til en eiendom som det søkes om et tiltak på (for eksempel bygging av hus), skal varsles i forbindelse med søknaden, og har en frist på to uker til å inngi merknad til saken.

Naboloven

Hva en eier kan foreta seg på egen eiendom til skade eller ulempe for naboer reguleres av lov om rettshøve mellom grannar (grannelova), ofte også omtalt som naboloven.
Patrick Moraz

Yes og Moody Blues

Patrick Moraz ble verdenskjent da han i 1974 erstattet Rick Wakeman i Yes, og spilte på albumet Relayer og var med bandet på to verdensturnéer. Med Relayer søkte Yes å utforske et mere jazz-preget lydbilde, noe Moraz sterkt bidro til. 
I 1976 ga alle Yes-medlemmene ut hvert sitt soloalbum, med påfølgende verdensturné. The Story of I var Moraz' soloalbum-bidrag og han viser her sin varierte bakgrunn med både jazz- og klassisk-inspirert musikk. Han flyttet til Brasil og lagde musikk med brasilianske rytmer. 
På slutten av 1976 måtte han forlate Yes. Han ble hyret til The Moody Blues for å spille keyboard på Octave-turneen i 1978, som erstatter for Mike Pinder, og han fortsatte i bandet fram til 1991. Samtidig som han spilte i Moody Blues, fortsatte han å spille inn musikk utenfor bandet. Han turnerte med sitt brasilianske band, gjorde innspillinger sammen med Chick Corea og Bill Bruford.
Han sluttet i The Moody Blues i 1992, og gikk så til søksmål mot bandet fordi han mente han var blitt snytt for royalties som band-medlem. Motsvaret fra The Moody Blues var at han aldri var medlem, men kun var med som innleid musiker, til tross for at han er listet opp som band-medlem på alle plateomslagene. Selv om Moraz vant rettssaken, ble han tilkjent en mye lavere sum enn det han krevde.

Senere år

Etter dette har Moraz hovedsakelig konsentrert seg om sine soloprosjekter, med hovedvekt på piano.  I 1995 turnerte han i USA, og det spesielle med denne turneen var at han var sin egen agent og booking-operatør. Dermed kunne man for 800 dollar få en privat konsert med Patrick Moraz hjemme i stua, forutsatt at man kunne stille opp med et egnet piano. Under turneen spilte han enkelte konserter for så få som to personer og noen konserter for opptil hundre personer. En av disse konsertene ble innspilt, og utgitt som PM In Princeton på både CD og video. Han har siden fortsatt å spille inn album og gi konserter.
For tiden bor Patrick Moraz i USA på vestkysten av Florida.
Blodberberis

Blodberberis (latin: Berberis thunbergii 'Atropurpurea'  eller  ...'Atropurmureum' ) er den mørk røde varianten av planten høstberberis (latin: Berberis thunbergii)  i slekten berberis, som inngår i berberisfamilien. Den er normalt beskåret 80-120 cm høy, og en vanlig hekkeplante i norske hager. Ved fri vekst blir den lett 4 meter høy.
Blodberberis har blodrøde til lilla, avlangt runde eller eggeformede blader som smalner ned i kileform mot den korte bladstelgelen. Planten har skarpe, 1-2 cm lange pigger som stikker ut i hjørnet ved bladfestet. Piggene er lyse og står om lag 90 grader rett ut fra den rød-lilla, stive plantestengelen.
Blomstene er gule eller gul-røde md blomstring ca. 25. mai i osloområdet (fire uker etter løvsprett), mens bærene er helt røde og 5-8 mm lange. Planten er nøysom og hardfør, den er opprinnelig en fjellplante fra Japan og tåler beskjæring godt.
Blodberberis og høstberberis ble innført fra Japan til Russland av botanikeren Carl Johan Maksimovitsj fra 1864, og ble straks meget populær i hager og parker i Europa. Den kom til Nederland i 1913. Den er både hageplante og forvillet i Norge, og sprer seg ikke minst langs kysten.
Gul flatdøgnflue

Voksne (imago)

Kroppen er 10-14 millimeter lang. Tydelig gul på farge. Vingene er trekantet og holdes rett opp og ut fra kroppen i hvile. Årenettet i framkanten av vingene er gult og mørkere lengre bak. Lengst bak på bakkroppen er det to haletråder (cerci).

Nymfer/larver

Nymfene er mellom 10-14 millimeter lange og har en flat kroppsform med tre haletråder. De har utvendige gjeller på bakkroppen og Beina og særlig lårene (coxa) er store og kraftige.

Levevis

Gul flatdøgnflue finnes i ferskvann, i og ved små bekker og større elver med rasktstrømmende vann og steinbunn. 
Gul flatdøgnflue lever mesteparten av sitt liv som larver eller nymfer.
Eggene slippes av hunnen ned på vannoverflaten. De synker straks til bunnen.  Nymfene lever av organisk materiale, som alger eller råtnende planter. Men også av andre mindre dyr eller fiskeegg. 
Gul flatdøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne flyr fra juni til juli. De voksne kan ikke ta til seg føde eller fuktighet som voksne individer. Hanner lever sjelden mer enn ett døgn.
Hussein av Jordan

Bakgrunn

Hussein gikk i oppveksten på skoler i Jordan, Egypt og Storbritannia, blant annet ved den britiske hærs offisershøyskole i Sandhurst.  
Den 20. juli 1951 fulgte han med sin farfar Abdullah I til Jerusalem. Utenfor porten til Klippemoskeen ble farfaren skutt ned, og Hussein selv ble skadet. Husseins far Talal ble da kronet til konge, men på grunn av psykisk sykdom var han nødsaget å abdisere.

Konge

Hussein ble offisielt utropt til konge den 11. august 1952 da han var 16 år gammel. Han ble kronet 2. mai 1953.
Innenrikspolitisk styrte han landet med jernhånd. Han førte en vestvennlig utenrikspolitikk først og fremst støttet av USA. Han motsatte seg en palestinsk stat, noe som gjorde ham til uvenns med andre araberland, men relasjonene ble forbedret etterhvert.
I hans tid gjennomlevde Jordan flere større kriser. Israels militære seier over Jordan i krigen i 1967 var et tilbakeslag for landet med tapet av Vestbredden og store palestinske flyktingstrømmer til landet som følge. Hussein innledet forhandlinger med Israel på begynnelsen av 1990-tallet, som resulterte i at en fredsavtale mellom landene kunne undertegnes i 1994.
Kort før sin død endret han sitt testamente, dit hen at hans bror Hassan ibn Talal ikke skulle etterfølge ham, men derimot hans egen sønn Abdullah. 
Husseins betydning, og anerkjennelsen av hans mangeårige bestrebelser for fred i Mist-Østen, ble reflektert i at det til hans begravelse kom hele 17 regjerende statssjefer, representanter forskjellige kongehus, og tidligere politiske forhandlingspartnere, blant dem de tidligere amerikanske presidenter Gerald Ford, Jimmy Carter og George H. W. Bush.
Kong Hussein ble etterfulgt av Abdullah II, eldste sønn av Hussein i hans ekteskap med prinsesse Muna al-Hussein.
Korsvejskirken

Historie

I 1949 begynte innsamlingen til en ny kirke i Kastrup. Grunnen ble skjenket av handelsgartner Oluf Kristensen i 1951, og i 1953 ble det nedsatt en komité som skulle forestå arbeidet med en ny kirke. Det varte til 1966 før man fikk byggetillatelse, mens Kirkeministeriet først ga egentlig tillatelse til å sette selve byggeriet i gang på 1970-tallet. 
Kirken ble deretter oppført i årene 1971-73 med Holger Jensen som arkitekt. Klokketårnet kom til i 1982, med to klokker støpt hos Petit & Fritsen i Nederland. I 1988 ble menighetssalen utbygget, og et nytt kapell oppført. I 1993 tok kirken sitt nye alterkors i bruk.
Alfred Vik

Krigstjeneste

Vik var involvert i englandsfarten før han selv rømte i august 1942. Alfred Vik forlot Norge ombord på MB «Smart» 10. august 1942 og ankom Lerwick 12. august.
Under Operasjon Martin (Red) gjorde Vik sin første tur med Shetlandsgjengen om bord på MK «Bratholm I». 2. april 1943 ble Vik og syv andre fra Operasjon Martin (Red) henrettet av tyskerne.
Tjeldneset naturreservat

Tjeldneset naturreservat ligger i Tjeldsund kommune i Nordland. Naturreservatet ligger sør for Tjeldnes, sørvest på Tjeldøya. Området har et areal på 3 205 dekar, hvorav 1 585 dekar sjøareal. Området er vernet for å ivareta den botanisk mest verdifulle strandlokaliteten i Ofoten.
Terapi for korte lunter

Terapi for korte lunter (originalt Anger Management) er en amerikansk komediefilm regissert av Peter Segal fra 2003. Manus er skrevet av Dave Dorfman, og blant rolleinnehaverne er Adam Sandler og Jack Nicholson. Filmen ble produsert av Revolution Studios i samarbeid med Sandlers produksjonsselskap Glad Madison Productions og distribuert av Columbia Pictures.
Filmen handler i korte trekk om en flypassasjer, spilt av Adam Sandler, som gjennomgår et terapiprogram for bedre å få styrt sinnet sitt. Det nevnte terapiprogrammet er en straff han må sone, riktignok i sitt eget hjem, etter at han en gang mistet kontrollen over seg selv under en flytur der blant andre en flyvertinne og noen medpassasjerer fikk gjennomgå.
Jack Nicholson spiller atferdsterapeuten som av rettsvesenet får ansvaret for oppfølgningen av terapien.
Tore Morens diskografi

Tore Morens diskografi er en oversikt over Tore Morens plateutgivelser fra 2000.